CELEX: 
Language: hu
Date: 2017-08-28 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2017/565 felhatalmazáson alapuló rendeletnek a rendszeres internalizálók 2014/65/EU irányelv alkalmazásában meghatározott fogalmának pontosítása tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelv
                  1
                (a továbbiakban: MiFID II) a tervek szerint 2018. január 3-ától alkalmazandó, és a 600/2014/EU rendelettel
                  2
                (MiFIR) együtt felváltja a 2004/39/EK irányelvet
                  3
               . A MiFID II és a MiFIR összehangolt aktualizált jogi keretet biztosít a befektetési vállalkozásokra, a szabályozott piacokra, az adatszolgáltatókra és az Unióban befektetési szolgáltatásokat vagy tevékenységet végző harmadik országbeli vállalkozásokra vonatkozó előírásokhoz.
            
            
               A MiFID II és a MiFIR célja a pénzügyi piacok hatékonyságának, rugalmasságának és integritásának erősítése, mindenekelőtt a következők révén:
            
            
               1.az átláthatóság fokozása: a nem tulajdonviszonyt megtestesítő eszközök esetében a kereskedés előtti és kereskedés utáni átláthatóságra irányuló szabályok bevezetése, valamint a tulajdonviszonyt megtestesítő eszközökkel való kereskedésre vonatkozó hatályos átláthatósági szabályok megerősítése és kiterjesztése;
            
            
               2.a kereskedés szabályozott helyszínekre irányítása: a platformok új kategóriájának (szervezett kereskedési rendszerek) létrehozása a származtatott termékekkel és a kötvényekkel való kereskedéshez, valamint a szabályozott helyszíneken folytatott részvénykereskedés kötelezettségének előírása, továbbá a bilaterális és a multilaterális végrehajtási helyszínek egyértelmű elkülönítése.
            
            
               Tekintettel arra, hogy feltételezések szerint az ágazatban kialakulóban vannak olyan kezdeményezések, amelyek révén kihasználhatók az „ügyfélmegbízások végrehajtása során folytatott saját számlás kereskedés”, vagyis a rendszeres internalizálók tevékenységét meghatározó fogalom körüli bizonytalanságok, az említett piaci fejlemények és a MiFID II megkerülésével kapcsolatos kockázatok kezeléséhez a rendszeres internalizálók fogalmának további pontosítására van szükség. 
            
            
               Ez a felhatalmazáson alapuló bizottsági rendelet a 2014/65/EU irányelv 4. cikkének (2) bekezdésében meghatározott felhatalmazáson alapul, amely hatáskörrel ruházza fel a Bizottságot arra, hogy felhatalmazáson alapuló jogi aktusokat fogadjon el a 2014/65/EU irányelv 4. cikkének (1) bekezdésében megállapított fogalommeghatározások egyes technikai elemeinek pontosítása céljából, hogy hozzáigazítsa azokat a piaci folyamatokhoz és a technológiai fejlődéshez, és az 596/2014/EU rendelet
                  4
                által tiltott magatartással kapcsolatos tapasztalatokhoz, valamint biztosítsa a 2014/65/EU irányelv egységes alkalmazását. Mivel a „rendszeres internalizáló” fogalmát a 2014/65/EU irányelv 4. cikke (1) bekezdésének 20. pontja határozza meg, és azt a 2014/65/EU európai parlamenti és tanácsi irányelvnek a befektetési vállalkozások szervezeti követelményei és működési feltételei, valamint az irányelv alkalmazásában meghatározott kifejezések tekintetében történő kiegészítéséről szóló (EU) 2017/565 felhatalmazáson alapuló bizottsági rendelet pontosítja
                  5
               , ez a felhatalmazáson alapuló bizottsági rendelet az (EU) 2017/565 felhatalmazáson alapuló bizottsági rendeletet módosítja.
            
            
               Ehhez a felhatalmazáson alapuló bizottsági rendelethez nem készült hatásvizsgálat, mivel a rendelet nem eredményezi a befektetési vállalkozásokra vonatkozó szabályozási követelmények megváltozását, illetőleg a tervek szerint nem jár majd ilyen következményekkel. Ehelyett a rendelet csupán egyértelművé teszi a „rendszeres internalizáló” fogalmának pontos alkalmazási körét, a fogalom egységes alkalmazásának biztosítása és megkerülésének megakadályozása céljából. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A bizottsági szolgálatok 2016 során és 2017 első félévében számos találkozót tartottak különböző érdekeltekkel, hogy megvitassák az előterjesztett intézkedést. A Bizottság továbbá kiterjedt eszmecserét folytatott az Európai Parlament Gazdasági és Monetáris Bizottságának (ECON) tagjaival, valamint konzultált az Európai Értékpapír-bizottság szakértői csoportjával, amelynek keretében megvitatta ezt a felhatalmazáson alapuló jogi aktust a tagállamok képviselőivel és a konzultációba bevonta az Európai Parlament, a Tanács, az Európai Központi Bank és az Európai Értékpapírpiaci Hatóság (ESMA) megfigyelőit is. A felhatalmazáson alapuló jogi aktus tervezetét közzétették egy visszajelzéseket váró, 4 hétig tartó konzultáció céljából, amely 2017. július 18-án zárult le. A nyilvános konzultáció során aggályok merültek fel a prudenciális kockázat csoporton belüli ügyletek révén történő kezelésével kapcsolatban. A Bizottság figyelembe vette ezeket az aggályokat és a szöveget kiegészítette egy új preambulumbekezdéssel, továbbá módosította a 16a. cikket annak érdekében, hogy pontosítsa, mely esetben minősülnek a megbízáspárosító konstrukciók saját számlás kereskedésnek.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus egyetlen operatív rendelkezést tartalmaz, amely tovább pontosítja a rendszeres internalizáló 2014/65/EU irányelv 4. cikke (1) bekezdése 20. pontja szerinti fogalommeghatározásának egyik elemét. Ez a felhatalmazáson alapuló bizottsági rendelet módosítja az (EU) 2017/565 felhatalmazáson alapuló bizottsági rendeletet.
            
            
               Az (EU) 2017/565 felhatalmazáson alapuló bizottsági rendelet zökkenőmentes végrehajtásának biztosítása érdekében e felhatalmazáson alapuló módosító bizottsági rendeletnek sürgősen hatályba kell lépnie.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2017.8.28.)
            
            
               az (EU) 2017/565 felhatalmazáson alapuló rendeletnek a rendszeres internalizálók 2014/65/EU irányelv alkalmazásában meghatározott fogalmának pontosítása tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról szóló, 2014. május 15-i 2014/65/EU európai parlamenti és tanácsi irányelvre
                  6
                és különösen annak 4. cikke (2) bekezdésére,
            
            
               mivel:
            
            
               (1)Annak érdekében, hogy az Unióban továbbra is biztosított legyen a rendszeres internalizálók 2014/65/EU irányelv 4. cikke (1) bekezdésének 20. pontja szerinti fogalommeghatározásának objektív és tényleges alkalmazása, további előírásokat kell meghatározni a befektetési vállalkozások által igénybe vehető megbízáspárosító konstrukciókkal összefüggésben az értékpapírpiacokat érintő legújabb technológiai fejleményekre vonatkozóan.
            
            
               (2)Az értékpapírpiacok technológiai fejlődésének eredményeként olyan elektronikus kommunikációs hálózatok jöttek létre, amelyek lehetővé teszik számos, „rendszeres internalizáló” megjelöléssel működni szándékozó befektetési vállalkozás összekapcsolását nagysebességű algoritmikus kereskedési technikákat alkalmazó más likviditásszolgáltatókkal. E változások kockázatot jelentenek az ügyfélmegbízások végrehajtása során folytatott bilaterális saját számlás kereskedésnek és multilaterális kereskedésnek az (EU) 2017/565 felhatalmazáson alapuló rendeletben előírt egyértelmű elkülönítése szempontjából. Az említett technológiai és piaci fejlemények ismeretében ezért indokolt pontosan előírni, hogy egy rendszeres internalizáló nem végezhet rendszeres alapon kereskedési helyszínen kívül saját kitettség nélküli ügyletpárosítás vagy egyéb típusú de facto kockázatmentes back-to-back tranzakció útján egy adott pénzügyi eszközre vonatkozó belső vagy külső megbízáspárosítást.
            
            
               (3)Amennyiben a csoporton belüli központosított kockázatkezelés általában valamely befektetési vállalkozásnál harmadik féllel lebonyolított ügyletek eredményeként felhalmozódott kockázat átruházásával jár a csoporton belüli olyan másik szervezethez, amely nem tud árjegyzési vagy a kereskedési szándékokra vonatkozó egyéb információt biztosítani, illetőleg nem tudja visszautasítani vagy módosítani az ilyen tranzakciót, az említett kockázatátruházásokat akkor is saját számlás kereskedésnek kell tekinteni, ha a végrehajtás kizárólagos célja a csoport kockázatkezelésének központosítása.
            
            
               (4)Az egyértelműség és a jogbiztonság érdekében az (EU) 2017/565 felhatalmazáson alapuló rendelet alkalmazásának kezdőnapjára vonatkozó megfogalmazást hozzá kell igazítani a 2014/65/EU irányelvnek az alkalmazás kezdőnapjára vonatkozó rendelkezéséhez.
            
            
               (5)A pénzügyi piacok zavartalan működésének biztosítása érdekében ennek a rendeletnek sürgősen hatályba kell lépnie.
            
            
               (6)Az e rendeletben előírt intézkedések összhangban vannak az Európai Értékpapír-bizottság szakértői csoportjának véleményével,
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2017/565 felhatalmazáson alapuló rendelet a következőképpen módosul:
            
            
               1.a rendelet a következő 16a. cikkel egészül ki:
            
            
               „16a. cikk
            
            
               Megbízáspárosító konstrukciókban való részvétel
            
            
               A befektetési vállalkozás tevékenysége nem minősül a 2014/65/EU irányelv 4. cikke (1) bekezdésének 20. pontja szerinti saját számlás kereskedésnek, amennyiben a szóban forgó befektetési vállalkozás a saját csoportján kívüli jogalanyokkal megbízáspárosító konstrukciókban vesz részt, és a részvétel célja vagy következménye pénzügyi eszközökre vonatkozó, kereskedési helyszínen kívüli de facto kockázatmentes back-to-back tranzakciók végrehajtása.”
            
            
               2.a 91. cikk második bekezdése helyébe a következő szöveg lép:
            
            
               „Ezt a rendeletet 2018. január 3-tól kell alkalmazni.”.
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
         
         
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2017.8.28.-én.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  HL L 173., 2014.6.12., 349. o.
               
               
                  
                     (2)
                  Az Európai Parlament és a Tanács 600/2014/EU rendelete (2014. május 15.) a pénzügyi eszközök piacairól és a 648/2012/EU rendelet módosításáról (HL L 173., 2014.6.12., 84. o.).
               
               
                  
                     (3)
                  Az Európai Parlament és a Tanács 2004/39/EK irányelve (2004. április 21.) a pénzügyi eszközök piacairól, a 85/611/EGK és a 93/6/EGK tanácsi irányelv, és a 2000/12/EK európai parlamenti és tanácsi irányelv módosításáról, valamint a 93/22/EGK tanácsi irányelv hatályon kívül helyezéséről (HL L 145., 2004.4.30., 1. o.).
               
               
                  
                     (4)
                  Az Európai Parlament és a Tanács 596/2014/EU rendelete a piaci visszaélésekről (piaci visszaélésekről szóló rendelet), valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről (HL L 173., 2014.6.12., 1. o.).
               
               
                  
                     (5)
                  HL L 87., 2017.3.31., 1. o.
               
               
                  
                     (6)
                  HL L 173., 2014.6.12., 349. o.